Antonin Scalia

Antonin Scalia (født 11. mars 1936 i Trenton i New Jersey, død 13. februar 2016 i Shafter i Texas) var en amerikansk høyesterettsdommer. Han ble utnevnt til embedet i 1986, og ble den første italiensk-amerikaner i USAs høyesteretts historie. Scalia tilhørte den konservative fløyen av Høyesterett.

 Liv og virke 

 Bakgrunn 
Scalia var sønn av foreldre med italiensk innvandrerbakgrunn. Faren var selv innvandrer, moren av italiensk opphav. Han vokste opp i New York City etter at familien flyttet dit da han var fem år gammel.

Scalia gikk på Xavier High School, en katolsk skole drevet av jesuittordenen, på Manhattan.

I 1957, etter et kort opphold ved Universitetet i Fribourg i Sveits, avsluttet han sitt historiestudium summa cum laude og kullbeste fra Georgetown University i Washington, D.C.. Han studerte så jus ved Harvard University frem til 1960.

Den 10. september 1960 giftet han seg med Maureen McCarthy. De fikk ni barn.

 Karriere 
Scalia begynte sin advokatkarriere ved Jones, Day, Cockley, and Reavis i Cleveland, hvor han arbeidet fra 1961 til 1967. I 1967 ble han professor i rettsvitenskap ved University of Virginia.

I 1971 gikk Scalia, som var medlem av Det republikanske parti, i president Richard Nixons tid, inn i statstjeneste ved Office of Telecommunications Policy (fra 1978 National Telecommunications and Information Administration), som da særlig befattet seg med rettslige rammer for den da voksende kabelfjernsynssektoren. I president Gerald Fords periode fra 1974 til 1977 var han United States Assistant Attorney General.

I 1977 gikk han tilbake til det akademiske, og underviste ved University of Chicago (til 1982), og var gjesteforeleser ved Georgetown University og Stanford University. I 1981/82 var han formann for American Bar Associations avdeling for offentlig rett.

I 1982 ble han dommer ved U.S. Court of Appeals for the District of Columbia Circuit.

 Høyesterett (1986–2016) 
Scalia ble nominert til Høyesterett av president Ronald Reagan i 1986. Han avla eden som høyesterettsdommer den 26. september 1986.

Scalia var den første italiensk-amerikaner som ble utnevnt til USAs høyesterett. Senere ble han fulgt av italienskamerikaneren Samuel Alito.

Han regnes som en av de førende blant domstolens konservative dommere i sin samtid.Benjamin Morris (14. februar 2016): How Scalia Became The Most Influential Conservative Jurist Since The New Deal. FiveThirtyEight Hans juridiske filosofi var, i likhet med Clarence Thomas', basert på «originalisme» og som «tekstualist» , som betyr at lover generelt, og grunnloven spesielt, bør tolkes slik de var ment å bli tolket da de først ble vedtatt. Dermed avviste han ideen om en «levende grunnlov», som sier at forandringer i samfunnets verdier gjør at tolkningen av grunnloven også bør endres.

Scalia var en sterk kritiker av Roe v. Wade-avgjørelsen der høyesterett fant at retten til abort var grunnlovsbeskyttet; argumentasjonen er at siden grunnloven ikke nevner abort, bør lovligheten være opp til den lovgivende myndighet og ikke den juridiske.

I blant førte originalismen til at Scalia støttet avgjørelser som oppfattes som liberale, for eksempel vedgikk han at retten til å demonstrativt brenne det amerikanske flagg var grunnlovsbeskyttet som en del av ytringsfriheten.

Scalia  døde under en ferie i Texas. Han var ved sin død den lengstsittende blant høyesterettsdommerne.

 Referanser 
BBC (14. februar 2016): Antonin Scalia, conservative US Supreme Court justice, dies. BBC

Antonin Scalia. biography.com

Jeffrey Toobin (13. februar 2016): How Scalia Changed the Supreme Court. The New Yorker

 Eksterne lenker 


Kategori:Høyesterettsdommere fra USA
Kategori:Personer fra New York City
Kategori:Personer fra Trenton
Kategori:Personer fra USA av italiensk opphav